Drie dood, twee kritiek ná skietery by gastehuisArgieffoto bloot ter illustrasie. (Foto: Tania Heyns/Maroela Media) Drie mans is dood en twee veg tans vir hul lewe in die hospitaal ná ’n skietery wat Sondag by die ingang van ’n gastehuis naby Bloemfontein, Vrystaat, plaasgevind het. Volgens lt.kol. Thabo Covane, polisiewoordvoerder, het ’n wit Ford Ranger-bakkie – met 14 insittendes, onder wie ses mans en agt vroue – omstreeks 02:00 by die gastehuis in Govan Mbekistraat in Thaba Nchu stilgehou. Een man was veronderstel om daar afgelaai te word. “Die hek van die gastehuis was gesluit en terwyl die groep by die hek gestaan en wag het, het ’n wit Volkswagen Polo agter die bakkie stilgehou,” sê Covane. “’n Man met ’n wit baadjie en kopband het uit die motor geklim en op die insittendes agterop die bakkie losgebrand. Hy het daarna op die vlug geslaan.” ’n Veiligheidswag het die polisie in Thaba Nchu ingelig oor die voorval en beamptes is uit na die toneel. Daar is hulle ingelig dat daar beseerdes is wat dringend na die hospitaal geneem moet word. “Met hul aankoms by die hospitaal het hospitaalpersoneel gesien dat drie mans leweloos agterop die bakkie lê. Hulle het skietwonde opgedoen en is dood verklaar.” Twee mans is in ’n kritieke toestand in die hospitaal opgeneem. Die slagoffers is tussen 18 en 23 jaar oud. Die polisie ondersoek drie sake van moord en poging tot moord. ’n Soektog na die verdagte(s) is onderweg. “Patroondoppies van ’n 9 mm-pistool is op die toneel gevind.” Enigiemand met meer inligting wat tot die verdagte(s) se inhegtenisneming kan lei, kan kapt. David Ramasoala van die Mangaung-metro se trio-taakspan by 082 468 1624 of Stop Misdaad by 08600 10111 bel.